LV Eiropas Savienības Oficiālais Vēstnesis C 167/18

Paziņojums par vienam Taivanas uzņēmumam piešķirto atbrīvojumu no antidempinga pasākumiem, kas piemērojami glifosāta ievedumiem no Taivanas

(2006/C 167/06)

2005. gada augustā Komisija publicēja paziņojumu (1) (“paziņojums”), kurā informēja ieinteresētās personas par saņemtajām ziņām par kādu Taivanas uzņēmumu, kam piešķirts atbrīvojums no antidempinga pasākumiem, kuri 2002. gadā tika attiecināti uz glifosāta ievedumiem no Taivanas. Attiecīgajam uzņēmumam piešķirtais atbrīvojums pēc minētās publikācijas ir izpētīts, un ir izdarīti tālāk izklāstītie secinājumi.

A. PROCEDŪRA

1. Ražojums un esošie pasākumi

Attiecīgais ražojums ir glifosāts, kas atbilst KN kodiem ex 2931 00 95 un ex 3808 30 27.

Ar Regulu (EK) Nr. 368/1998 (2) Padome ieviesa galīgus antidempinga pasākumus attiecībā uz Ķīnas Tautas Republikas (ĶTR) izcelsmes glifosāta ievešanu. 2002. gada janvārī, pēc izmeklēšanas par tiesību aktu apiešanu, saskaņā ar 13. pantu Padomes 1995. gada 22. decembra Regulā (EK) Nr. 384/96 par aizsardzību pret importu par dempinga cenām no valstīm, kas nav Eiropas Kopienas dalībvalstis (3) (“pamatregula”), Padome ar Regulu (EK) Nr. 163/2002 (4) attiecināja ĶTR izcelsmes glifosāta ievedumiem uzliktos maksājumus uz glifosāta sūtījumiem no Malaizijas un Taivanas (neatkarīgi no tā, vai deklarētā izcelsmes valsts ir vai nav Malaizija vai Taivana), izņemot tādus, ko ražojusi Sinon Corporation Taivanā un viens nosaukts uzņēmums Malaizijā.

Pēc pārbaudes saskaņā ar pamatregulas 11. panta 2. un 3. punktu Padome ar Regulu (EK) Nr. 1683/2004 (5) uzlika galīgo antidempinga maksājumu ĶTR izcelsmes glifosāta ievedumiem un attiecināja šo maksājumu uz glifosāta ievedumiem no Malaizijas un Taivanas (neatkarīgi no tā, vai deklarētā izcelsmes valsts ir vai nav Malaizija vai Taivana), tāpat izņemot tādus, ko ražojusi Sinon Corporation Taivanā un viens nosaukts uzņēmums Malaizijā.

2. Paziņojuma darbības joma

Komisijas saņemtās ziņas paziņojumā no vadoša uzņēmuma, kurš specializējas tādas ar uzņēmumiem saistītas informācijas piegādē, kas cita starpā attiecas uz tādiem jautājumiem kā akciju piederība, norādīja uz Sinon Corporation iespējamu saistību ar otru Taivanas uzņēmumu (“otrais Taivanas uzņēmums”), kuras dēļ, ja tā apstiprinātos, varētu būt bijis jāatceļ piešķirtais atbrīvojums.

Pēc paziņojuma tika sākts pārbaudīt, vai atbrīvojuma piešķiršanas brīdī Sinon Corporation atbildis visiem nosacījumiem attiecībā uz atbrīvojumu no pasākumiem, kas attiecināti uz glifosāta ievedumiem no Taivanas, un, ja tā, vai tas joprojām atbilst šiem nosacījumiem.

3. Izmeklēšanas periods

Izmeklēšanas periods (“IP”) aptvēra laikposmu no 2004. gada 1. jūlija līdz 2005. gada 30. jūnijam. Lai noskaidrotu pārmaiņas tirdzniecības modelī, tika vākti dati par laiku no 2000. gada līdz IP.

4. Izmeklēšana

Komisija nosūtīja paziņojuma kopiju Taivanas varas iestādēm, lai tās varētu izteikt piezīmes un sniegt ziņas izmeklēšanai.

Anketas tika izsūtītas Sinon Corporation un otrajam Taivanas uzņēmumam. Komisija saņēma pilnīgi aizpildītu anketu no Sinon Corporation un daļējas atbildes uz anketas jautājumiem no otrā Taivanas uzņēmuma. Sinon Corporation sniegtās ziņas tika pārbaudītas uzņēmuma telpās Taivanā.

Tika saņemts arī iesniegums no Eiropas Glifosāta asociācijas, kas pārstāv glifosāta ražotājus Kopienā.

B. REZULTĀTI

1. Uzņēmuma sakari

Izmeklēšanas laikā no visiem avotiem savāktās ziņas par Sinon Corporation un otrā Taivanas uzņēmuma iespējamas saistības pastāvēšanu tika pārbaudītas, vajadzības gadījumā atjauninātas un izmeklētas.

Tika lūgts atjaunināts ziņojums no uzņēmuma, kurš specializējas ar uzņēmumiem saistītas informācijas piegādē. Tajā neatklājās Sinon Corporation un otrā Taivanas uzņēmuma iepriekš ziņotā saistība. Specializētais uzņēmums deklarēja, ka iepriekš sniegtās ziņas nav bijušas precīzas un ka Sinon Corporation un otrā Taivanas uzņēmuma saistība ir tikai piegādātāja/klienta attiecības.

Izmeklēšanā apstiprinājās, ka Sinon Corporation un otrais Taivanas uzņēmums gan izmeklēšanas laikā, gan agrāk ir piegādājuši viens otram preces un iegādājušies tās viens no otra. Tika konstatēts, ka abu uzņēmumu starpā ir vēsturiskas un nepārtrauktas ciešas darba attiecības. Taču uz izmeklēšanas laikā saņemto ziņu un veiktās izmeklēšanas un pārbaužu pamata netika konstatētas liecības par citādām abu uzņēmumu attiecībām kā vien piegādātāja/klienta attiecības.

2. Glifosāta ražošana un piegāde

Izmeklēšanas laikā saņemtās un pārbaudītās ziņas rāda, ka nav liecību par to, ka Sinon Corporation notiktu glifosāta ražošana tādos daudzumos, kas būtu jāņem vērā kā sūtījumi uz Kopienu. Tika konstatēts, ka uzņēmums ir palielinājis attiecīgā ražojuma ražošanas jaudu. Tas ticis panākts, pārveidojot ražošanas līniju, kas agrāk izmantota citam izstrādājumam. Izmeklēšanā arī tika konstatēts, ka Sinon Corporation saražojis visu glifosāta daudzumu, ko uzņēmums nosūtījis uz Kopienu. Tādēļ jāuzskata, ka Sinon Corporation joprojām atbilst visiem nosacījumiem atbrīvojumam no pasākumiem, kas attiecināti uz glifosāta ievedumiem no Taivanas.

3. Secinājumi

Balstoties uz iepriekš teikto, tiek secināts, ka nav liecību par to, ka nosacījumi atbrīvojuma saņemšanai nebūtu bijuši izpildīti atbrīvojuma piešķiršanas brīdī, ciktāl ir runa par to, ka Sinon Corporation un otrā Taivanas uzņēmuma starpā nav konstatētas citādas attiecības kā vien piegādātāja/klienta attiecības. Turklāt ir konstatēts, ka nosacījumi atbrīvojuma saņemšanai joprojām tiek izpildīti, ciktāl ir runa par to, ka izmeklēšanā tika konstatēts, ka Sinon Corporation saražojis visu glifosāta daudzumu, ko uzņēmums nosūtījis uz Kopienu.

Attiecīgās puses tika informētas par šīs izmeklēšanas rezultātiem un secinājumiem, un tām tika dota iespēja sniegt savus apsvērumus. Netika saņemti nekādi apsvērumi.

C. IZMEKLĒŠANAS IZBEIGŠANA

Balstoties uz iepriekš teikto, šī izmeklēšana ar šo tiek izbeigta, paturot un nemainot Sinon Corporation piešķirto atbrīvojumu no antidempinga pasākumiem, kas attiecināti uz glifosāta ievedumiem no Taivanas.

Ja kaut kad nākotnē izrādītos, ka kādas no izmeklēšanas laikā sniegtajām būtiskajām ziņām bijušas neprecīzas, var tikt veikta jauna izmeklēšana, lai apsvērtu vajadzību pārskatīt še izklāstītos secinājumus.

(1) OV C 200, 17.8.2005., 3. lpp.

(2) OV L 47, 18.2.1998., 1. lpp. Regulā jaunākie grozījumi izdarīti ar Regulu (EK) Nr. 1086/2000 (OV L 124, 25.5.2000., 1. lpp.)

(3) OV L 56, 6.3.1996., 1. lpp. Regulā jaunākie grozījumi izdarīti ar Regulu (EK) Nr. 2117/2005 (OV L 340, 23.12.2005., 17. lpp.)

(4) OV L 30, 31.1.2002., 1. lpp.

(5) OV L 303, 30.9.2004., 1. lpp.